和劉長安題薛周逸老亭周善飲酒未七十而致仕
作者：蘇軾
朝代：宋

paragraphs: 近聞薛公子，早退驚常流。
買園招野鶴，鑿井動潛虬。
自言酒中趣，一斗勝凉州。
翻然拂衣去，親愛挽不留。
隠居亦何樂，素志庶可求。
所亡嗟無幾，所得不啻酬。
青春爲君好，白日爲君悠。
山鳥奏琴筑，野花弄閑幽。
雖辭功與名，其樂實素侯。
至今清夜夢，尚驚冠壓頭。
誰能載美酒，往以大白浮。
之子雖不識，因公可與游。